**Dzimtsarakstu nodaļas informācija par 2019.gadu**

Pērn Salacgrīvas novada Dzimtsarakstu nodaļā reģistrēti **27 jaundzimušie**, lai gan pavisam novadā piedzima 43 bērni. Uz citām nodaļām pēc dzimšanas apliecībām bija devušies 16 bērnu vecāki. Reģistrējot bērna dzimšanu mūsu nodaļā, pašvaldība vecākiem dāvina dzimšanas apliecības vāciņus ar novada ģerboni un grāmatu “Mūsu bērns”, kurā ierakstīts domes priekšsēdētāja novēlējums mazulim. Grāmatā ir paredzēta vieta, kur vecāki var ierakstīt svarīgus un mīļus datus atmiņām par bērna pirmo dzīves gadu. Tajā ir iekļauti arī noderīgi padomi vecākiem mazuļa aprūpē.

2019.gadā novadā meitenēm doti vārdi – Stefānija, Šarlote, Estere, Enija, Hanna, Kristiāna, Ella, Made, Estere, Olīvija, Elza, Elizabete, Madara, Monta Karlīna, Matilde.

Reģistrētie puišu vārdi – Renārs, Jānis Oto, Oto, Nauris, Kaspars, Abrahams, Kurts, Alekss, Daniels, Edvards, Toms, Olafs,

Jaundzimušo dzīvesvietas reģistrētas:

* Ainažos vai Ainažu pagastā - 2,
* Liepupes pagastā - 5,
* Salacgrīvā un Salacgrīvas pagastā - 20.

Dzimšanas reģistrēšanas brīdī savstarpējā laulībā bija 12 jaundzimušo vecāki, savukārt 14 bērnu vecākiem, reģistrējot dzimšanu, bija jāraksta paternitātes atzīšanas iesniegums, viens no tiem – trīspusējais. Viena bērna dzimšanas ieraksts tika sastādīts bez ziņām par tēvu.

Nodaļā reģistrētas **37 laulības,** no tām 32 noslēgtas nodaļā, 5- baznīcās. Tāpat kā iepriekšējā gadā, lielākās daļas laulības noslēdzēju dzīvesvietas ir citos novados vai ārzemēs:

* 15 pāri – abu laulāto dzīvesvietas deklarētas Salacgrīvas novadā,
* 4 pāri – viens no laulātajiem deklarējis dzīvesvietu Salacgrīvas novadā,
* 18 pāri – abi no citiem novadiem.

Mūsu novadā laulībā stājušies 3 citu valstu pilsoņi. Laulību noslēgušas sievietes vecumā no 20 līdz 81 gadam, vīrieši - vecumā no 19 līdz 71 gadam. Atkārtotā laulībā stājušies 9 vīrieši un 6 sievietes.

Savukārt 15 citu gadu laulības reģistra ierakstos tika izdarīta atzīme par laulības šķiršanu.

Salacgrīvas novada Dzimtsarakstu nodaļā 2019.gadā sastādīts **31 miršanas** reģistra ieraksts – 14 sievietēm un 17 vīriešiem. Visilgāko mūžu bija nodzīvojusi 98 gadus veca salacgrīviete. Jaunākā mūžībā aizgājusī sieviete bija 62 gadu veca. Mirušo vīriešu vecums bija no 47 līdz 93 gadiem. Divu mirušo personu dzīvesvietas bija deklarētas citos novados.

Civilstāvokļa aktu reģistri ar dažādām ziņām tika papildināti 21 reizi. Atkārtoti tika izsniegtas 23 apliecības. Pērn nodaļa nesaņēma nevienu iesniegumu par vārda, uzvārda vai tautības ieraksta maiņu.

Ja rodas jautājumi par pakalpojumiem, kurus sniedz dzimtsarakstu nodaļa, lūdzu interesēties pa tālruni **64071979,** e-pastā: [liga.zalite@salacgriva.lv](mailto:liga.zalite@salacgriva.lv) vai novada mājas lapā [www.salacgriva.lv](http://www.salacgriva.lv) , kā arī

Smilšu ielā 9, Salacgrīvā, Salacgrīvas novadā, 1.stāvā - 107.kabinetā,

“Mežgravās”, Liepupes pagastā, Salacgrīvas novadā, bāriņtiesas kabinetā (tālr.64023933).